b'\n_START_ARTICLE_\nYl\xc3\xa4kaarik\xc3\xa4yt\xc3\xa4v\xc3\xa4n luupuutos\n_START_PARAGRAPH_\nYl\xc3\xa4kaarik\xc3\xa4yt\xc3\xa4v\xc3\xa4n luupuutos (engl. Superior Canal Dehiscence Syndrome, SCDS) on korvan alueen harvinainen sairaus. Lloyd B. Minor m\xc3\xa4\xc3\xa4ritteli 1998 t\xc3\xa4m\xc3\xa4n tasapaino- ja kuulo-oireita aiheuttavan sairauden Johns Hopkinsin yliopistossa, Baltimoressa._NEWLINE_Sairauden tautiluokitus ICD-10\xc2\xa01999 -j\xc3\xa4rjestelm\xc3\xa4n mukaisesti on H83.2 "Sis\xc3\xa4korvan virhetoiminta"_NEWLINE_Oireiden taustalla on sis\xc3\xa4korvassa sijaitsevan tasapainoelimen ylimm\xc3\xa4n kaarik\xc3\xa4yt\xc3\xa4v\xc3\xa4n kaaren peitt\xc3\xa4v\xc3\xa4n luukudoksen ohentuma tai reikiintyminen. Ohentuman tai reikiintymisen aiheutumismekanismia ei viel\xc3\xa4 tunneta. Luukudoksen eroosio, kalloon kohdistuva trauma tai perinn\xc3\xb6lliset tekij\xc3\xa4t saattavat olla mahdollisia taustatekij\xc3\xb6it\xc3\xa4. Harvinaisissa muodoissa luukudosvaurio voi kohdistua my\xc3\xb6s etumaiseen (AC) tai taainmaiseen kaarik\xc3\xa4yt\xc3\xa4v\xc3\xa4\xc3\xa4n (PC).\n_START_SECTION_\nAiheuttaja\n_START_PARAGRAPH_\nVallitsevan tutkimustiedon mukaan noin 2,5\xc2\xa0% v\xc3\xa4est\xc3\xb6st\xc3\xa4 kallon luuston paksuus kehittyy vain 60-70\xc2\xa0% normaalista paksuudesta syntym\xc3\xa4\xc3\xa4 seuraavina kuukausina. T\xc3\xa4m\xc3\xa4 perinn\xc3\xb6llinen m\xc3\xa4\xc3\xa4r\xc3\xa4ytyminen voi selitt\xc3\xa4\xc3\xa4 miksi yl\xc3\xa4kaarik\xc3\xa4yt\xc3\xa4v\xc3\xa4n ja kallo-onteloa erottava tekmen levy, joka on normaalisti 0,8\xc2\xa0mm paksu, onkin vain 0,5\xc2\xa0mm, ja ehk\xc3\xa4 siksi herkempi reikiintymiselle p\xc3\xa4\xc3\xa4h\xc3\xa4n kohdistuvasta iskusta tai ik\xc3\xa4\xc3\xa4ntymiseen liittyv\xc3\xa4st\xc3\xa4 eroosiosta johtuen. N\xc3\xa4m\xc3\xa4 selitysmallit ovat kuitenkin viel\xc3\xa4 todentamatta._NEWLINE_Suomessa Terveyden ja hyvinvoinnin laitoksen julkistamien tilastojen perusteella (2007\xe2\x80\x932010) voidaan rajata H83 luokiteltujen ja leikkausta vaatineiden tapausten m\xc3\xa4\xc3\xa4r\xc3\xa4ksi alle 3\xe2\x80\x93kpl/v potilaiden ik\xc3\xa4keskiarvon ollessa 47 vuotta.\n_START_SECTION_\nDiagnoosi\n_START_PARAGRAPH_\nSairauden harvinaisuuden sek\xc3\xa4 virhep\xc3\xa4\xc3\xa4telmiin herk\xc3\xa4sti johtavan oireilun vuoksi potilas on saattanut risteill\xc3\xa4 terveydenhuollon osa-alueita pitk\xc3\xa4\xc3\xa4n ennen l\xc3\xa4hetett\xc3\xa4 korvaspesialistille. Tarkka diagnoosi edellytt\xc3\xa4\xc3\xa4 mm tasapainoelinten toimivuuden tutkimista (VEMP , Valsalvan menetelm\xc3\xa4) sek\xc3\xa4 riitt\xc3\xa4v\xc3\xa4n tarkkaa (0,6\xc2\xa0mm tai alle) resoluutioon pystyv\xc3\xa4ll\xc3\xa4 kuvantamismenetelm\xc3\xa4\xc3\xa4, yleens\xc3\xa4 tietokonetomografialla (TT). Tarkka diagnosointi on t\xc3\xa4rke\xc3\xa4\xc3\xa4 turhan invaasion v\xc3\xa4ltt\xc3\xa4miseksi.\n_START_SECTION_\nHoito\n_START_PARAGRAPH_\nDiagnoosin j\xc3\xa4lkeen voidaan korjausleikkaus suorittaa kahdella tavalla, joko kaarik\xc3\xa4yt\xc3\xa4v\xc3\xa4n tulppauksella tai tekmen levyyn aukkoja sulkemalla. Suomessa tulppausleikkauksia tekee l\xc3\xa4hinn\xc3\xa4 HYKS korva-, nen\xc3\xa4- ja kurkkutautien klinikka. Potilas kotiutetaan toimenpiteen j\xc3\xa4lkeen yleens\xc3\xa4 vuorokaudessa.'